<classify> ZIKIWA zimebaki saa 48 kufikia muda wa siku 60, uliotolewa na Rais Dk John Magufuli kwa mashirika ya umma, kutoa gawio serikalini, keshokutwa mbivu mbichi ya viongozi wa mashirika hayo, ndiyo itajulikana, hususani ajira zao.Kwa mujibu wa Dk Magufuli, endapo shirika la umma lolote, litashindwa kutoa gawio ndani ya muda huo unaoishia kesho saa 6:00 kamili usiku, viongozi wa mashirika hayo wakiwemo wakurugenzi na bodi za mashirika hayo, watakuwa wamekosa sifa ya kuwa viongozi.Hadi Januari 9, mwaka huu, Waziri wa Fedha, Dk Philip Mpango alieleza kuwa takribani mashirika ya umma 36, kati ya 187 ya serikali, yalikuwa hayajawasilisha gawio serikalini.Aliwasisitizia wenyeviti wa bodi na watendaji wa taasisi zilizobaki zisizotoa gawio hadi Januari 23 saa 6:00 usiku, wasingoje barua kutoka kwake, bali wakabidhi ofisi na kujiondoa wenyewe.Hata hivyo, kwa mujibu wa Mkuu wa Kitengo cha Mawasiliano Serikalini Wizara ya Fedha ya Mipango, Benny Mwaipaja hadi jana mwitikio wa mashirika hayo kwenda kutoa gawio ni mzuri, hivyo idadi hiyo kuzidi kupungua.Alisema kadri siku zinavyosogea, mashirika hayo yamekuwa yakienda kwa wahasibu wa Hazina, kuchukua Control Number kwa ajili ya kulipa gawio.Naomba niwasisitizie tu hadi keshokutwa, kama kuna shirika halijatoa gawio, lisimlaumu mtu, kwani baada ya hapo hakutakuwa na msalie mtume,alisisitiza Mwaipaja.Msajili wa Hazina, Athuman Mbuttuka, kwa upande wake alisema kila kitu kitafahamika Januari 24, mwaka huu, baada ya muda uliowekwa kumalizika.Mkuu wa Idara ya Habari, Maelezo na Mawasiliano, Eric Mkuti alisema ofisi ya Hazina itafanya mkutano na waandishi wa habari, kuzungumzia suala hilo keshokutwa na kila kitu kitawekwa wazi.Novemba 25, mwaka jana, Rais Magufuli alitoa siku 60 kwa kampuni, taasisi na mashirika ya umma 187 yaliyoshindwa kutoa gawio kwa serikali, yatoe gawio hilo; na kwamba muda huo ukimalizika, viongozi wa mashirika hayo wawe wamejiuzulu.Rais Magufuli alitoa maelekezo hayo Ikulu Chamwino Dodoma, katika hafla ya kupokea gawio la serikali lenye thamani ya Sh trilioni 1.05 kutoka kwenye kampuni, taasisi na mashirika ya umma 79 kati ya 266 yaliyopo nchini.  <topic>: KITAIFA 